**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι**  28 – 2 – 2020

**ΑΜΑΡΟΥΣΙΟΥ Αρ. Πρ.:** 79

**Ταχ. Δ/νση:** Μαραθωνοδρόμου 54

**Τ. Κ.** 15124 Μαρούσι

**Τηλ.:** 2108020788 **Fax:**2108020788

**Πληροφ.: Φ. Καββαδία 6932628101**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

**ΠΡΟΣ**

**Τα μέλη του συλλόγου μας**

**Κοινοποίηση: ΥΠΑΙΘ, Δ.Ο.Ε., Συλλόγους Εκπ/κών Π. Ε. της χώρας**

**Ο κυβερνητικός αυταρχισμός της κυβέρνησης Μητσοτάκη δεν θα περάσει. Σπάμε το φόβο και την τρομοκρατία!**

**Το Δ.Σ. Συλλόγου Εκπαιδευτικών Π.Ε. Αμαρουσίου καταδικάζει και καταγγέλλει απερίφραστα και με τον πιο κατηγορηματικό τρόπο την έξαρση βίας και καταστολής της κυβέρνησης της ΝΔ ενάντια στο φοιτητικό και νεολαιίστικο κίνημα.**

Η παρουσία της αστυνομίας στις σχολές με τελευταίο περιστατικό αυτό στον προαύλιο χώρο της ΑΣΟΕΕ, όπου κατά τη διάρκεια διαπληκτισμού του με φοιτητές άντρας της ασφάλειας δεν δίστασε να τους απειλήσει, στοχεύοντας τους με το υπηρεσιακό του όπλο αποτελεί χαρακτηριστικό παράδειγμα της ορθότητας των καταγγελιών μας και του αντιδημοκρατικού κατήφορου που έχει πάρει η κυβέρνηση της Ν.Δ. Πρέπει να σημειωθεί πως είναι η δεύτερη φορά από το περασμένο καλοκαίρι και τη νομική κατάργηση του πανεπιστημιακού ασύλου, που οι δυνάμεις καταστολής όχι απλώς εισβάλλουν στην ΑΣΟΕΕ, αλλά προβαίνουν σε χρήση δακρυγόνων, βομβών κρότου λάμψης και ξυλοδαρμούς φοιτητών.  
 Τα τελευταία περιστατικά αποτελούν επικίνδυνη κλιμάκωση της αστυνομοκρατίας και της κρατικής αυθαιρεσίας και του δόγματος «νόμος και τάξη» που έχει εξαγγείλει η κυβέρνηση της Νέας Δημοκρατίας, στο δρόμο της κατεδάφισης των κοινωνικών κατακτήσεων, της καταπάτησης δημοκρατικών δικαιωμάτων και της τρομοκράτησης του λαού και της νεολαίας. **Το τελευταίο χρονικό διάστημα έχουμε γίνει μάρτυρες της υλοποίησης της αναβαθμισμένης κατασταλτικής πολιτικής της κυβέρνησης Μητσοτάκη, βγαλμένη από τις πιο σκοτεινές σελίδες της ιστορίας αυτού του τόπου, εποχές που οι έννοιες δημοκρατικά δικαιώματα και ελευθερία είχαν καταργηθεί με τη βία. Ο λαός και η νεολαία θα αντισταθούν και θα ακυρώσουν στην πράξη τις προσπάθειες καταπάτησης και περιστολής των δημοκρατικών ελευθεριών και κατακτήσεων τους από την κυβέρνηση της Ν.Δ. και όσους τις επιβουλεύονται.**

